Storm in Brasilië eis reeds 100 lewensLugfoto van Recife in Pernambuco-staat (Foto: Clauber Caetano/Brazilian Presidency/AFP) Die dodetal weens spoelreën in die noordooste van Brasilië het tot 100 gestyg. Die storms het oorstromings en modderstortings tot gevolg gehad, het beamptes Dinsdag gesê. Nooddienswerkers is steeds op soek na moontlike slagoffers. Minstens 14 mense word steeds vermis ná die storms, het beamptes van die rampbestuurdiens in Pernambuco gesê. Pres. Jair Bolsonaro het sy meegevoel betuig met die families van die slagoffers. Hy het in ŉ helikopter oor die rampgebied gevlieg waar vloedwater steeds groot dele bedek en daar nou slegs modder is waar huise eens gestaan het. Bolsonaro het ook verwys na ŉ rits verwoestende vloede wat die afgelope maande honderde mense se lewens in die land geëis het. Die krag van die modderstortings het huise in buurte soos Jardim Moteverde, ŉ arm gemeenskap net buite Recife, verwoes. Reddingswerkers het Saterdag op meer as 20 liggame in die modder afgekom. “Ek kan nie slaap of eet nie. Daar is te veel pyn,” sê Maria Lucia da Silva, ŉ 56-jarige inwoner wie se bure se huis verwoes is. Elf mense het omgekom en ŉ 12de persoon word steeds vermis. “Ek bly al 40 jaar hier. Hulle was soos my familie. Ek het gesien hoe baie van die kinders grootword,” het Da Silva aan AFP gesê. Dele van Pernambuco het Vrydag en Saterdag sowat 70% van die jaarlikse reënval binne ure ontvang. “Ons het nog nooit só baie reën in só kort tydjie sien val nie,” het die 60-jarige Mario Guadalupe gesê. “Ek het gesien hoe die modderstorting gebeur. Eers het ŉ deel van die heuwel meegegee en toe is daar ŉ tsunami van modder. My huis is byna ook meegesleur.” Minstens 233 mense is in Februarie dood tydens oorstromings en modderstortings in die suidoostelike stad van Petropolis. Minstens 28 mense is in Januarie tydens spoelreën in Brasilië oorlede, hoofsaaklik in Sao Paulo. In Desember het 24 mense tydens storms in die noordoostelike stad van Bahia omgekom. – Sobrevoo em Recife e Jaboatão nas áreas mais atingidas pelas últimas chuvas.– Juntamente com vários ministros anunciamos medidas para atender a população. pic.twitter.com/mmxRulT4oZ — Jair M. Bolsonaro (@jairbolsonaro) May 30, 2022